ԳԱԼԱ-ն հիմնադրման օրվանից ոչ թե սոսկ լրատվամիջոց էր, այլ գաղափարական հենք ունեցող կառույց, ուր կան սկզբունքներ, որոնց ոչ մի պարագայում չպետք է դավաճանել: Ցանկացած գնով սկզբունքային լինելու վճռականությամբ հեռահար նպատակներ էինք հետապնդում: Կառուցել քաղաքացիական հասարակություն, մարդկանց մեջ կաթիլ առ կաթիլ ներարկել ազատ լինելու, ազատ գործելու և մտածելու սերմերն, ազատ մտածող քաղաքացու ձեռքով ձևավորել իշխանություն, վերջին հաշվով կառուցել երկիր… Սա մեկնակետն էր, անելիքների գծագրված ուղին ու բանաձևը: